b'\n_START_ARTICLE_\nAngelanske dynasti\n_START_SECTION_\nBakgrunn\n_START_PARAGRAPH_\nDynastiet ble grunnlagt av Konstantin Angelos (1093-1166), en aristokrat fra Ala\xc5\x9fehir (ogs\xc3\xa5 kjent under navnet Filadelfia) i Lilleasia (n\xc3\xa5v\xc3\xa6rende Tyrkia), som giftet seg med Theodora Komnene, datter av den \xc3\xb8stromerske keiser Alexios I Komnenos. De hadde tre s\xc3\xb8nner, sebastokrator Johannes Dukas, Andronikos Dukas Angelos og Alexios Komnenos Angelos. Flere av etterkommerne valgte \xc3\xa5 bruke andre familienavn enn Angelos-navnet._NEWLINE_S\xc3\xb8nnen Andronikos var den som f\xc3\xb8rte Angelos-navnet  og dynastiet videre. Hans s\xc3\xb8nn Isak II Angeos ledet et oppr\xc3\xb8r mot keiser Andronikos I Komnenos og ble utnevnt til keiser i \xc3\x98stromerriket i 1185. Irene Angelina som var datter av Isak II Angelos, ble gift med Filip av Schwaben, tysk konge og fremtredende medlem av det tyske Hohenstaufen-dynastiet. Deres d\xc3\xb8tre giftet seg inn i flere av de europeiske kongelige familiene, og mange av de aristokratiske familiene i Europa er etterkommere av Angelos-familien.\n_START_SECTION_\nIsak II Angelos\n_START_PARAGRAPH_\nIsak II (f\xc3\xb8dt 1156) var keiser fra 1185 etter et kupp mot Andronikos I Komnenos, til 1195 da han ble avsatt, fengslet og blindet av sin eldre bror Alexios III Angelos. Isak II ble gjeninnsatt sammen med sin s\xc3\xb8nn Alexios IV Angelos i 1203. Han ble igjen avsatt av Alexios V Dukas og d\xc3\xb8de i januar 1204.\n_START_SECTION_\nAlexios III Angelos\n_START_PARAGRAPH_\nAlexios III var en eldre bror av Isak II (f\xc3\xb8dt 1153) og avsatte sin bror i et kupp i 1195. Han var keiser fram til 1203 da han ble avsatt etter at de latinske korsfarerne fra Det fjerde korstog hadde inntatt Konstantinopel. Han d\xc3\xb8de i fengsel i Keiserriket Nikea i 1211.\n_START_SECTION_\nAlexios IV Angelos\n_START_PARAGRAPH_\nHan var f\xc3\xb8dt i 1182 og var s\xc3\xb8nn av Isak II. Da korsfarerne avsatte Alexios III i 1203 ble Alexios IV innsatt som keiser med sin far Isak som medkeiser. De ble begge avsatt av Alexios IV\xe2\x80\x99s svoger Alexios V Dukas i januar 1204. Han d\xc3\xb8de kort tid etter (februar 1204).\n_START_SECTION_\nAlexios V Dukas\n_START_PARAGRAPH_\nHan var f\xc3\xb8dt i 1140 og ble gift med Eudokia Angelina, datter av Isak II og s\xc3\xb8ster til Alexios IV. Han avsatte sin svoger og sin far ved et palasskupp i januar 1204, men han ble avsatt av korsfarerne senere samme \xc3\xa5r og ble drept i 1205. De \xc3\xb8vrige medlemmene av keiserfamilien flyktet til andre deler av imperiet som ikke var okkupert av korsfarerne, f\xc3\xb8rst og fremst Epirus, Thessalia og Thessaloniki.\n_START_SECTION_\nDespotatet Epirus, Thessalia og Kongeriket Thessaloniki\n_START_PARAGRAPH_\nEtter Konstantinopels fall og etableringen av Det latinske rike i 1204 grunnla Mikael I Komnenos Dukas, en \xc2\xabuekte\xc2\xbb s\xc3\xb8nn av Johannes Dukas et eget bysantinsk rike i Epirus (nordvest i det n\xc3\xa5v\xc3\xa6rende Hellas) og valgte byen \xc3\x80rta som hovedstad. Han d\xc3\xb8de i 1214 og ble etterfulgt av sin halvbror Teodoros Komnenos Dukas. I 1224 overtok Mikael ogs\xc3\xa5 makten i Kongeriket Thessaloniki fra korsfarerne og proklamerte seg som den legitime bysantinske keiser (\xc2\xabbasileus\xc2\xbb). Hans styre i Thessaloniki ble av kort varighet. I 1230 ble Teodoros sl\xc3\xa5tt av den bulgarske tsar Johannes II Asen og han ble tatt til fange. Thessaloniki ble etter dette styrt av Teodoros\xe2\x80\x99 bror Manuel Komnenos Dukas og hans s\xc3\xb8nner Johannes Komnenos Dukas og Dimitrios Angelos Dukas. I 1246 ble Thessaloniki innlemmet i Keiserriket Nikea og angelosfamiliens makt ble brutt._NEWLINE_I 1230 etablerte Mikael I\xe2\x80\x99s s\xc3\xb8nn Mikael II Komnenos Dukas seg som hersker av Epirus og Thessalia. Etter at han d\xc3\xb8de i 1271 ble Epirus styrt av Mikael II\xe2\x80\x99s s\xc3\xb8nn Nikeforos I Komnenos Dukas mens Thessalia ble styrt av hans halvbror Johannes I Dukas. I 1318 ble Nikeforos\xe2\x80\x99 s\xc3\xb8nn Thomas I Komnenos Dukas drept av sin svoger Nikolas Orsini og makten i Epirus gikk ut av familien. I Thessalia styrte Johannes I\xe2\x80\x99s s\xc3\xb8nner fram til 1318. Etterkommerne til Johannes Angelos, en fjernere slektning i Angelos-familien, styrte Thessalia fram til det ble okkupert av Det osmanske rike i 1393. Manuel Angelos Philanthropenos var den siste bysantinsk-greske herskeren i Thessalia.'